“ทองฟิวเจอร์” ดีดตัวเหนือ 1,880 เหรียญ ซื้อเก็งกำไรหนุนตลาด
“ทองฟิวเจอร์” ดีดตัวเหนือ 1,880 เหรียญ นักลงทุนซื้อเก็งกำไร หลังราคาดิ่งหนักเมื่อวันศุกร์
“ทองฟิวเจอร์” ดีดตัวเหนือ 1,880 เหรียญ นักลงทุนซื้อเก็งกำไร หลังราคาดิ่งหนักเมื่อวันศุกร์
7 ก.พ. 2566

ผู้สื่อข่าวรายงานว่า วันนี้(6ก.พ.66) ราคาทองฟิวเจอร์ฟื้นตัวขึ้นเหนือระดับ 1,880 ดอลลาร์ในวันนี้ ขณะที่นักลงทุนส่งแรงซื้อเก็งกำไร หลังราคาดิ่งลงอย่างหนักในวันศุกร์(3ก.พ.66)
โดย ณ เวลา 21:30 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนเม.ย. บวก 9.0 ดอลลาร์ หรือ 0.48% สู่ระดับ 1,885.60 ดอลลาร์/ออนซ์
ทั้งนี้ ราคาสัญญาทองดิ่งลงกว่า 50 ดอลลาร์ในวันศุกร์ โดยถูกกดดันจากการแข็งค่าของดอลลาร์ และการดีดตัวของอัตราผลตอบแทนพันธบัตรรัฐบาลสหรัฐ หลังการเปิดเผยตัวเลขการจ้างงานที่แข็งแกร่งของสหรัฐ
สำหรับดอลลาร์ที่แข็งค่าขึ้นจะลดความน่าดึงดูดของทอง โดยทำให้สัญญาทองมีราคาแพงขึ้นสำหรับผู้ถือครองเงินสกุลอื่น ขณะที่การดีดตัวขึ้นของอัตราผลตอบแทนพันธบัตรรัฐบาลสหรัฐจะเพิ่มต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
นอกจากนี้ ราคาทองยังได้รับผลกระทบจากความกังวลที่ว่า ตลาดแรงงานที่แข็งแกร่งของสหรัฐจะเป็นปัจจัยหนุนการเร่งปรับขึ้นอัตราดอกเบี้ยของธนาคารกลางสหรัฐ (เฟด) เพื่อสกัดเงินเฟ้อ
นักลงทุนจับตานายเจอโรม พาวเวล ประธานเฟด ซึ่งมีกำหนดกล่าวสุนทรพจน์ในงานเสวนาซึ่งจัดโดยสมาคมเศรษฐกิจแห่งวอชิงตัน (Economic Club of Washington) ในวันพรุ่งนี้ เพื่อหาสัญญาณบ่งชี้ทิศทางอัตราดอกเบี้ยของเฟด